Mutual fund society
สังคมกองทุนรวม ประจำวันศุกร์ที่ 16 กันยายน 2554
16 ก.ย. 2554

สังคมกองทุนรวม ประจำวันศุกร์ที่ 16 กันยายน 2554
โดย..แฟมิลี่ โนฮาว
ความผันผวนยังวนเวียนอยู่กับตลาดการลงทุนทั่วโลก ล่าสุดการที่ธนาคารพาณิชย์ใหญ่อันดับ2 &amp; 3 ของฝรั่งเศสถูกลดอันดับความน่าเชื่อถือก็เป็นไปตามที่มีความกังวลกันก่อนหน้านั้นและตลาดได้ตอบรับข่าวไปก่อนหน้าแล้ว
ข่าวที่นักลงทุนรอคอยต่อไปในสัปดาห์หน้าซึ่งคาดกันว่าจะเป็นปัจจัยบวกได้คือ FED จะออกมาตรการกระตุ้นเศรษฐกิจอย่างไรในวันพุธหน้า หลังจากที่ส่งสัญญาณมาแล้วว่าจะมี QE3 ออกมา
นักวิเคราะห์ให้มุมมองว่าความเสี่ยงภาคการเงินในยุโรปที่เพิ่มสูงขึ้น ทำให้เงินทุนไหลกลับไปยังสินทรัพย์ปลอดภัยอย่างดอลลาร์สหรัฐฯ ส่งผลให้เงินสกุลอื่นๆ รวมทั้งไทยอ่อนค่าลงเทียบกับเงินดอลลาร์สหรัฐฯ 
นอกจากนี้ ความเสี่ยงในภาคธนาคารและเศรษฐกิจที่เพิ่มขึ้นอาจทำให้ธนาคารกลางยุโรปพิจารณาปรับลดอัตราดอกเบี้ยนโยบายซึ่งจะยิ่งทำให้เงินทุนไหลกลับไปยังสหรัฐฯ ทำให้เงินดอลลาร์สหรัฐฯ แข็งค่าขึ้นและเงินบาทอ่อนค่าลง
ความผันผวนในตลาดการลงทุนทั่วโลกสะท้อนออกมาอย่างชัดเจนในกองทุนที่ไปลงทุนในต่างประเทศหรือ FIF ไม่ว่าจะเป็นกองทุนน้ำมัน กองทุนตลาดเกิดใหม่ กองทุนพันธบัตรต่างประเทศ กองทุนสินค้าแบรนด์เนม กองทุนสินค้าเกษตร กองทุนทรัพยากรธรรมชาติ ซึ่งส่วนมากให้ผลตอบแทนติดลบในเดือนสิงหาคม
ยกเว้นกองทุนทองคำที่ให้ผลตอบแทนเป็นบวกและเกาะกลุ่มกันมา โดยมีกองทุนทองคำของบลจ.บัวหลวงที่ให้ผลตอบแทนในเดือนสิงหาคม 14.08% ส่วนกองทองคำที่ให้ผลตอบแทนดีสุดตั้งแต่ต้นปี ยังเป็นของบลจ.กสิกรไทย ทำได้ 27.90%
บลจ.เอ็มเอฟซี เปิดขายกองทุนทองคำกองใหม่ เป็น ทาร์เก็ตฟันด์ ตั้งเป้าเอาผลตอบแทน 7% ในช่วง 10 เดือน ชื่อกองทุนเปิดเอ็มเอฟซี อินเตอร์เนชั่นแนล โกลด์ สปอท 7 ซีรี่ส์ 2 ขาย IPO ถึงวันที่ 20 เดือนนี้
ส่วน บลจ.วรรณ เตรียมเปิดขายกองทุนเปิดไทยเด็กซ์ โกลด์ อีทีเอฟ เพื่อลงทุนในทองคำแท่งที่มีมาตรฐานความบริสุทธิ์ไม่ต่ำกว่า 99.50% และเป็นทองคำแท่งที่มีมาตรฐานและผ่านการรับรองจากหน่วยงานซึ่งเป็นที่ยอมรับในอุตสาหกรรมผู้ค้าทองคำในประเทศไทยหรือในระดับสากล กองทุนนี้ไม่มีนโยบายจ่ายเงินปันผล คาดว่าจะขาย IPO ได้ภายในเดือนนี้
 สุดสัปดาห์นี้ ใครมีบ้านช่องอยู่ถนนศรีนครินทร์ ขอเชิญชวนไปงานตลาดนัดกองทุนรวมที่ชั้น 1 พาราไดซ์พาร์ค เลือกช้อปจับจ่ายกองทุนและเข้าฟังสัมมนาดีๆได้ฟรีๆ ใครที่ต้องการซื้อกงอทุน LTF / RMF ก็ไปเดินดูเดินซื้อได้ในงานนี้เช่นกัน